Papersnake/gushiwen huggingface dataset:
金陵怀古
马之瑛（清代）

建章宫树晚凄凄，木末亭前积甲齐。狎客诗成新绮阁，相公吏散旧沙堤。

晋人遗事多江左，李氏家声坠陇西。冷落狭斜诸女伴，采莲不敢到青溪。
剑池
施枢（宋代）

雨壁烟崖翠藓长，经泓冷浸斗牛光。
独怜有水清无底，不洗花池粉腻香。
妙觉寺三咏 其三 芙蓉
孙觌（宋代）

沙际漾浅碧，竹外攲深红。晨光发秾丽，醉脸酣春融。

欢华不满发，荣悴一日中。娟娟泣朝露，槭槭陨夕风。

顾我非灵仙，丹砂驻君容。举酒酹其根，明年何处逢。
题山谷石
黄庭坚（宋代）

畏畏佳佳石谷水，冬冬隆隆山木风。
炉香四百六十载，开山者谁梁宝公。
病中杂述二首 其二
翁叔元（清代）

我初亦何为，无端在陶冶。我身既非真，况乃名氏假。

因复被虚声，从人置高下。微生属醯鸡，世事付野马。

浮云与电光，于我何有者？
中秋月二首 其二
韩琦（宋代）

月满中秋夜，人人惜最明。悲欢徒自感，圆缺本无情。

天外有相忆，世间多江平。嫦娥难借问，寂寞趁西倾。
京尘
孔武仲（宋代）

蜚尘冥冥逐马尻，辚辚牛车何太劳。
春霜十日似妥帖，稍晴仍复起波涛。
非徒渐渍襟领黑，复且侵凌宫殿高。
吁嗟性地本安静，何乃纷扰争雄豪。
祗忧飞尽到坤轴，万怪菌蠢难藏韬。
愿回河淮作沟渎，贯穿城郭还周遭。
分衢洒扫万丁力，常遣莹定无秋毫。
身微愿大恐难副，有如画钓搴鲸鳌。
弹冠振衣但随欲，寄身此境何由逃。
偈颂一百四十一首
释师范（宋代）

谷熟豆熟，粥足饭足。
仰面看天，两手扪腹。
过雪溪
周南（宋代）

晴溪帆卷艣声柔，两岸青红湿未收。
欲问三吴清绝处，碧澜堂下採莲舟。
乐府杂咏六首。花成子
陆龟蒙（唐代）

春风等君意，亦解欺桃李。写得去时真，归来不相似。
满江红 风筝
曹慎仪（清代）

细筱纤成，倩谁把、春光巧结。正昼永、秋千人倦，寻芳初歇。

万种闲愁吹不散，一生离绪牵难绝。愿天涯、有路莫飘零，香尘劫。

蝴蝶梦，轻于叶。鸿雁影，看离别。斗韶华若许，清明时节。

花落共嫌苔径雨，絮飞同爱云楼月。恍东风、吹坠小金铃，和枝折。
楼心月
佚名（宋代）

新著生红小舞衣。案前磨墨误淋漓。含嗔逗晚不梳洗，背面牙床吃荔支。
七月三日朱用和罗弘道同访南山无竭师
方回（元代）

振骑出喧阓，榜舟浮广川。
冠盖二三子，谓我扬先鞭。
翳翳杉漆坞，膴膴禾黍田。
篱闯拥稚髻，担观骈旅肩。
是日告秋朔，暑絺稍轻便。
瞩远喜野旷，讨幽忘道绵。
维南孤崒嵂，中有西方仙。
铁干万树古，金界千柱坚。
湿藓滑侧磴，密荔凉深泉。
道人瘦如腊，不见今三年。
翠琰壁奇刻，丹涂架穹椽。
修竹洗人心，焉知红尘天。
谑剧酒若失，机捷诗易圆。
致爽潇洒阁，俯视乌龙颠。
过帆倏灭没，聚市常熬煎。
临轩十八公，老寿藤萝缠。
与语若未对，风至忽粲然。
斗牛之所蒞，吴越封疆连。
自泰伯勾践，以至衣锦钱。
成败亦屡矣，变化若浮烟。
嗟哉声利徒，群蚁争微羶。
吾侪方寸中，皎月澄寒渊。
少迷逐众嗜，晚悟羞前愆。
会当摆俗鞅，来此禅窗眠。
高阳行
屠应埈（明代）

君不见高阳酒徒气若虹，酒酣仗剑谒沛公。
褒衣侧注反遭骂，竖儒瞋目称而翁。
军门拾谒使者入，麾矛雪足来趋风。
儒冠自昔为人下，豪士累累走中野。
公卿半属舞刀人，尘埃谁是弹冠者。
侯门峨峨仁义存，金貂白玉多殊恩。
九逵车马若霆击，中台咳吐如春温。
丈夫风云不自致，宁能咿嚘龌龊趋华轩。
菁山先生真崛奇，文章重世光陆离。
悬黎结牜世莫识，《阳春》、《白雪》和者谁？忆昔予为
门下士，诸子森森并兰峙。
白昼行歌秦驻云，醉后清心越溪水。
即今已及十余年，人事升沉岂堪纪。
凤仪未上金门书，吕生尚曳东郭履。
逢掖虽负鸿渐翼，失势青云未能举。
去年有诏收骏骨，霜蹄十蹶始一起。
先生岂是百里才，骥伏盐车垂两耳。
几年卧游湘水东，洞庭云梦清若空。
青蝇营营止丛棘，白露飒飒摧孤桐。
长安春半气犹烈，上林木冰柳条折。
潞水方舟不得行，匹马萧萧践冰雪。
高阳客舍行人疏，糜珠斧桂为晨袴。
天寒苜蓿芽未茁，夜深鼯鼬时相呼。
鹄袍诸生半僵卧，玉署谈经能听无。
君不见黄金峨峨千尺台，昭王乐毅俱蒿莱。
渐离击筑已绝响，荆卿易水歌空哀。
吁嗟乎！人生得失何须数，尊前俯仰成今古。
时来北阙系金鱼，归去南山射猛虎。
偈颂一百零二首 其五
释慧远（宋代）

如来不说无馀说，迦叶无闻无异闻。体得无闻无说说，玉石难分亦自分。

国恩佛恩总报，人王法王道存。仰祝圣明逾日月，更祈睿算等乾坤。
送少章从翰林苏公余杭
黄庭坚（宋代）

东南淮海惟扬州，国士无双秦少游。
欲攀天关守九虎，但有笔力回万牛。
文学纵横乃如此，故应当家有季子。
时来谁能力作难，鸿雁行飞入道山。
斑衣儿啼真自乐，从师学道也不恶。
但使新年胜故年，即如常在郎罢前。
夏日雨后登楼
戴复古（宋代）

夏日不苦热，病躯能少康。
数峰楼上景，六月雨馀凉。
今西两虚器，乾坤百戏场。
人生如寄尔，聊以醉为乡。
感兴二首 其二
陆游（宋代）

高帝王蜀汉，天下岂易图。幡然用其锋，项羽不支梧。

嗟余昔从戎，久戍南郑墟。登高望夕烽，只尺咸阳都。

群胡本无政，剽夺常自如。民穷诉苍天，日夜思来苏。

连年况枯旱，关辅尤空虚。安得节制帅，弓刀肃驰驱。

父老上牛酒，善意不可孤。诸将能办此，机会无时无。
西子放瓢图
靖天民（金朝）

髻鬟萧飒苧萝秋，千古香溪水自流。吴越兵争竟何得，风流输与五湖舟。
小园春思
陆游（宋代）

重台谖草初离土，百叶缃梅已满枝。
莫道山家杀风景，也能醉倒向东篱。
和奇父叔夏雪五首
胡寅（宋代）

懒把冬雷问告敖，休将玉雪试方皋。
但惊梁苑风流在，难继阳春格调高。
宫女妆梅皆妒色，仙山花石总泠毛。
自惭涸思无多子，糟粕何由更取醪。
蒙泉行
赵汝燧（宋代）

二十年前客中都，壁间谁挂蒙泉图。天造地设有如此，果若所画疑蓬壶。

御风来游洞庭北，此境突兀眼前出。荆门之外天下稀，翻思画图才髣髴。

山根寒源月一泓，细流循沼曲折分。天光倒影写晴碧，对此洗我潇洒心。

云木枕崖影湿翠，金莲铺镜葩在水。流觞自是模兰亭，山阴今日那得尔。

向暮深林啼子规，柳花作团贴水飞。吟兴未尽征马嘶，他时清梦犹见之。
题尤使君郡圃十二诗 其三 玉霄亭
李庚（宋代）

亭亭玉霄峰，列仙皆羽化。把酒碧桃间，吹箫明月下。

嗟我落尘凡，鹤背应难跨。夫子真癯儒，好上班麟驾。
鹿港施文远君招宴
林宝镛（清代）

世事如棋局局残，疏狂到老笑弹冠。诗盟白社欢连夕，酒泛红螺醉一团。

风月喜从楼上咏，须眉漫向镜中看。年臻大衍沧桑后，落拓当年七品官。
秋怀
四锡（宋代）

蒹葭深处古严州，吟向潺湲为送秋。
云映疏钟红叶寺，浪摇孤角翠微楼。
土茅路远催先贡，霜稻天晴趁早收。
零落黄花正西笑，应怜印绶尚淹留。
雪后
秦镐（明代）

悲风号旷野，漠漠独行时。
远雾搀村乱，残冰界路疑。
马蹄僵凿落，雁羽涩差池。
得就邻翁饮，深杯定不辞。
奉酬中书相公至日圜丘行事…于集贤院叙情见寄之什
武元衡（唐代）

郊庙祗严祀，斋庄觌上玄。别开金虎观，不离紫微天。

树古长杨接，池清太液连。仲山方补衮，文举自伤年。

风溢铜壶漏，香凝绮阁烟。仍闻白雪唱，流咏满鹍弦。
秋怀
陈良珍（明代）

寒入梧桐万树霜，天涯回首独堪伤。风前画角吹残月，海上金堪蔽夕阳。

北去程途多壅隔，南来时事尽仓忙。风尘满目堪流涕，草奏无因入帝乡。
送一书记果公作天宁化士
吕本中（宋代）

田家得米输官仓，一粒不得囊中藏。天宁化士去如雨，此亦未易能低昂。

因官乞取民始病，况复妄邀檀越敬。纵令不得半钱归，堂中圣僧应自知。
鹧鸪天·夫子同年第太常
魏了翁（宋代）

夫子同年第太常。偶然二内亦同乡。其间更有真同处，道义场中无别香。花入思，绣为肠。不妨冬月作重阳。家人但歉今年会，犹欠腰金与鞠黄。
钓台
于石（宋代）

抛却羊裘入汉庭，偶然偃卧两忘形。
先生无处可伸足，太史何烦奏客星。
句 其二
林迥（宋代）

青韭供盘饼面圆。
天台道中口占
楼钥（宋代）

路上人家短竹篱，缫蚕刈麦自熙熙。
可怜日对千寻瀑，不解閒吟半字书。
杂兴
张镃（宋代）

细读南山扣角歌，机锋投处几曾多。
道人不踏门前路，敝帚其如自爱何。
临川道中
护国（唐代）

出谷入谷路回转，秋风已至归期晚。

举头何处望来踪，万仞千山鸟飞远。
次韵子瞻赠金山宝觉大师
秦观（宋代）

云峰一变隔炎凉，犹喜重来饭积香。
宿鸟水干迎晓闹，乱帆天积受风忙。
青鞋踏雨寻幽径，朱火笼纱语上方。
珍重故人敦妙契，自怜身世两微茫。
题龙旗墨梅
郭钰（元代）

孤标开墨沼，劲气入霜毫。谢庭春色好，玉树两相高。
句
释宝印（宋代）

满屋挂碑光耿耿。
仆所藏仇池石，希代之宝也，王晋卿以小诗借观，意在于夺，仆不敢不借，然以此诗先之
苏轼（宋代）

海石来珠浦，秀色如蛾绿。坡陀尺寸间，宛转陵峦足。

连娟二华顶，空洞三茅腹。初疑仇池化，又恐瀛州蹙。

殷勤峤南使，馈饷淮东牧。得之喜无寐，与汝交不渎。

盛以高丽盆，藉以文登玉。幽光先五夜，冷气压三伏。

老人生如寄，茅舍久未卜。一夫幸可致，千里常相逐。

风流贵公子，窜谪武当谷。见山应已厌，何事夺所欲。

欲留嗟赵弱，宁许负秦曲。传观慎勿许，间道归应速。
送刘子和教授赴赣州兼简府主洪景庐二首
周必大（宋代）

伊昔青衿地，于今绛帐师。
家声传叔赣，宦学类先之。
久已鸮音革，居然鳣服宜。
谁开丞相阁，此士独非奇。
金陵即事三首
王安石（宋代）

昏黑投林晓更惊，背人相唤百般鸣。
柴门长闭春风暖，事外还能见鸟情。
去年访曾幼卿通判携歌舞者同游凤山仆有歌舞
戴复古（宋代）

一丘一壑自逍遥，莫怪山人索价高。
是处园林可行乐，同来宾客不须招。
临风桃李花狼藉，照水楼台影动摇。
歌舞不容人不醉，樽前方见董娇娆。
题元象大师房
陈白（宋代）

鹭行飞起绿杨岸，渔笛吹残明月滩。
一片画图收不得，何人终日倚阑干。
天涯
李商隐（唐代）

春日在天涯，天涯日又斜。
莺啼如有泪，为湿最高花。
鹧鸪天 其二 月夜诸院饮酒行令
赵长卿（宋代）

宝篆烟消香已残。蝉娟月色浸栏干。歌喉不作寻常唱，酒令从他各自还。

传杯手，莫教闲。醉红潮脸媚酡颜。相携共学骖鸾侣，却笑卢郎旧约寒。
罢官金华手植秋香而去通判赋诗勉强次韵
林季仲（宋代）

孤根忆向雪中移，早被春风次第知。
夺汝岩栖近城郭，多应相怨不相思。
句 其二十二
徐俯（宋代）

鹤岭鸾冈空胜地，龙沙乌塔尽荒墟。
除夕宿武陵邸中
项安世（宋代）

除夕仍为客，今年脚不停。
分身三处梦，共影两同行。
诸子依潭橘，双亲滞楚萍。
此时灰一寸，明日雪千茎。
灵隐山次超然韵时超然归南岳住庵劝之
释德洪（宋代）

君亦工诗苦入神，冥搜物象故应贫。客儿亭下才相见，巾子峰前便卜邻。

梦里笔期生蕊萼，胸中镜懒拂埃尘。何当鈯斧住山去，要看青原一角麟。
次韵六兄茂永首夏新晴
范浚（宋代）

燕落雨知节，鸠鸣天欲晴。行云飞断碧，斜日漏微明。

笋上竹三径，苗肥田一成。野人知得饱，索酒坐班荆。
训蒙二首
刘克庄（宋代）

少喜浮名谬激昂，晚温故读稍精详。
易全何患乾坤毁，骚在堪争日月光。
漆简字更经学误，玉台体出选诗亡。
残年欲尚鞭吾后，谁道先生已耄荒。
送单持玉归罗浮次留别韵
卢龙云（明代）

倚闾里巷号鸣珂，游子能为雪调歌。将母自缘陟屺切，思乡谁似入秋多。

方欣白下联桑梓，已向朱明念薜萝。京国抡才需此日，莫轻衣马恋渔蓑。
效古
王令（宋代）

流沙不胜车，弱水不载舟。
谓言行子归，无苦事远游。
寄子素丝裳，闻子衣苦单。
失今不来还，岁冕将奈寒。
杏花天（春思）
吴礼之（宋代）

闷来凭得阑干暖。自手引、朱帘高卷。桃花半露胭脂面。芳草如高乍展。

烟光散、湖光潋滟。映绿柳、黄鹂巧啭。遥山好似宫眉浅。人比遥山更远。
过扬澜
彭汝砺（宋代）

路入扬澜险，心魂独惘然。秋风浪飞屋，春雨水弥天。

一叶渔翁艇，千钧客子船。相争蜗角利，平地看深渊。
出郊迓倅车暮归二首
虞俦（宋代）

簿书丛里得抽身，岂是将迎不厌频。
何处鸡豚燕同社，有时鸥鹭喜相亲。
山头落日催归骑，陌上丰年见醉人。
更羡柴门无限好，今宵相对月华新。
送张拾遗赴施州司户
贯休（唐代）

道之大道古太古，二字为名争莽卤。社稷安危在直言，

须历尧阶挝谏鼓。恭闻吾皇至圣深无比，推席却几听至理。

一言偶未合尧聪，贾生须看湘江水。

君不见顷者百官排闼赴延英，阳城不死存令名。

又不见仲尼遥奇司马子，珮玉垂绅合如此。

公乎公乎施之掾，江上春风喜相见。畏天之命复行行，

芙蓉为衣胜絁绢。好音入耳应非久，三峡闻猿莫回首。

且啜千年羹，醉巴酒。
赠云上人
员兴宗（宋代）

君不见昔日中岩印无发，声名宇县何煌煌。
层冰莹骨语秀静，松风入齿诗清狂。
有时健笔赋岩石，天地万象随低昂。
儒流稽首颂舌相，徃徃谓带花木香。
自从别我无消息，江鳄无情江浪黑。
至今夹岸枫林青，岁老迷魂招不得。
古来英才多薄命，杳杳湘潭丝五色。
世间妙质便恐无，使我哀吟缠八极。
岂料嘉川馀旧游，云来云来开我愁。
时吐芳鲜恣吞嚼，软语仿佛从汤休。
劳生乾坤我已倦，饮半一啸沧浪舟。
三峨联子憩寂寞，下视华屋皆山丘。
送懒云真士归龙虎山兼寄观海内史 其一
唐桂芳（明代）

曾闻龙虎神仙宅，合作江南第一山。已解玄关参奥妙，更求师法砭愚顽。

抄方每跨青牛出，卖药时随白鹿还。想得故园重九近，西风满把菊花斑。
为陈廉茹太史兄弟奉寿尊甫涧云先生
陈子壮（明代）

太邱道广宜贤后，二子声名挂北斗。吴中四姓不足豪，汉家万石兹能有。

安歌鼓瑟罗中堂，文茵锦胜粲而双。报导金华暂辞直，莱衣犹似鹭鹓行。

国琛元圃照人如，共传出蚌报恩珠。不信试看沧海月，岁岁年年春满壶。
答端明王尚书见寄兼简景仁文裕二侍郎二首
欧阳修（宋代）

多病新还太守章，归来白首兴何长。
琴书自是千金产，日月闲销百刻香。
尚有俸钱酤美酒，自栽花圃趁新阳。
醉翁生计今如此，一笑何时共一觞。
石竺山二十咏
刘克庄（宋代）

吾脚今无力，安能跪鞠躬。
北瞻韩吏部，南仰狄梁公。
句 其二
袁默（宋代）

吴家风情所中欲，但欠乌贼并虾蟆。
和吕景纯以梅花盛开见寄
韦骧（宋代）

晓寒虽在有春催，坐想庭梅烂漫开。滞迹方愁冰蕊过，清风还漫玉音来。

传芳酷重裁云手，比美遥评傅粉腮。归见馀花须共醉，相宜况有水精杯。
即事二绝
郑刚中（宋代）

暮春景物称山家，屋角团团绿叶遮。
薄晚微云疏过雨，一番小麦颤轻花。
宝安八景诗 其三 黄岭廉泉
陈靖吉（明代）

旗峰万仞插天碧，山高水深来有脉。古今酌遍野人杯，谁是夷齐谁盗蹠。

愿公激浊更扬清，大作霖雨均山城。馀功不独苏久旱，且为赤子洗甲兵。
端友和临要阁诗再次韵五首 其一
陈渊（宋代）

茅斋西望水边楼，亦复开轩对奕秋。欲效子猷偏种竹，竹前那得一溪流。
送沈嘉则游广陵
赵今燕（明代）

秋风吹送木兰舟，处处青山待隐侯。
莫向青山歌玉树，扬州花月使人愁。
存殁口号二首
杜甫（唐代）

席谦不见近弹棋，毕曜仍传旧小诗。
玉局他年无限笑，白杨今日几人悲。

郑公粉绘随长夜，曹霸丹青已白头。
天下何曾有山水，人间不解重骅骝。
十四夜都司席上饯光禄屠公分赋四首
江以达（明代）

相知良独难，相见复何期。
朱明曜南流，浮云莽西驰。
萧艾变芳草，青黄悲素丝。
众人悯好修，贞心重随时。
矢歌不能长，爱子千金躯。
贻山甫
舒岳祥（宋代）

多病空余老，劳生为苦思。
偶然新得句，长是不眠时。
鼠搅歉无肉，傭逃怨食糜。
此怀谁可诉，只恐则山知。
力子来 其一
游智开（清代）

公堂录囚罢，猝然见行李。佥称力子来，芒鞋踏阶戺。

长跪报平安，未启书先喜。有篚广且深，有箧方尺咫。

次第列长筵，乡味多且旨。所嗟路迢迢，辛苦三千里。
吕真人赞二首
陆游（宋代）

一粒之粟，有国有民。
二升之釜，浩渺嶙峋。
我遊巴陵，始識公面。
青蛇鑑，求之不见。
上巳日曲江有感
司马扎（唐代）

万花明曲水，车马动秦川。
此日不得意，青春徒少年。
晴沙下鸥鹭，幽沚生兰荃。
向晚积归念，江湖心渺然。
入山亭
释鉴（宋代）

荒芜行尽处，幽亭聊暂止。
带雨策孤筇，登高从此始。
朱承事挽诗
洪适（宋代）

乡关闻德耀，子姓有佳声。五十贵不验，三千功已成。

山幽双剑合，桂近一枝荣。他日先贤传，求之月旦评。
归自城中承介卿宠顾惠诗次韵
蔡沈（宋代）

幽雅从君志，驱驰愧我人。
无忘岁时旧，因得笑言亲。
心赏知非故，诗成语自新。
一川风景会，樽酒且频频。
余以雪牡丹歌呈诚斋回柬云只得籍没是兵家不
张镃（宋代）

春风欲去难留住，措置无如信野人。
但解有诗随手和，自然日日是青春。
送冯傅之
叶适（宋代）

我乞来荆州，足未曾出门。明明楚汉迹，莽莽风尘昏。

兹复罢著书，梵译专讨论。颓然对白法，诸有不得存。

傅之京口别，岁暮始穷源。帆张飞动势，缆系栖泊痕。

相顾举杯酒，醉极沮漳翻。儒生慕杰气，赤手诛鲸鲲。

将军建实垒，寸甓宜自攒。于时雪五尺，遣卒问江干。

答言屈大夫，横肆群鱼吞。岂如卫宁蘧，舒卷常温温。

闻此重嗟叹，恐堕祸福观。荣禳用国宝，谁能免沈燔。

要令德性修，乃挽江海浑。我今材力尽，拙计东南坤。

尚馀春秋志，欲执左衽奔。念子独奈何，葺屋补墙藩。

梅花一两拆，春意到草根。倘见南枝荣，折寄随惊湍。
咏史上·王昭君
陈普（宋代）

出嫁毡裘得几时，昭阳柘馆贮歌儿。
蛾眉莫怨毛延寿，好怨陈汤斩郅支。
上元二首
王洋（宋代）

火树银花起夜烟，骖驔朱幰竞骈阗。
一千户外开金锁，十二里中然玉莲。
何日行宫祠太一，谁从摩诘问诸天。
歌台且喜宜正月，柳岸今年胜去年。
郑仲理送行六首
赵蕃（宋代）

周郎三复似南容，君亦因之师友同。
岂待湖南始相识，闻风元自大江东。
丞相大资叶公挽词
喻良能（宋代）

双谿钟地谶，一相破天荒。
道至黄扉重，勋由紫府昌。
堤成欢百辟，台坼泣群方。
盛烈铭钟鼎，千秋耿不忘。
送李道士归山
崔峒（唐代）

秋城临古路，城上望君还。旷野入寒草，独行随远山。

授人鸿宝内，将犬白云间。早晚烧丹罢，遥知冰雪寒。
赠潘高士二首
白玉蟾（宋代）

龙虎战百六，乌兔交七九。
坎离真寅申，艮巽司卯酉。
一粒同朱橘，千古永不朽。
八月十五夜，三杯冬至酒。
沁园春·春夜饮宫半村素涛山房
陆震（清代）

岁岁扁舟，浪迹他乡，今又吴陵。喜君家兄弟，尊前具在，当年台榭，月下重登。

隔座藏钩，分曹射覆，小槅玲珑午夜灯。光遥射，见玉兰枝上，花白于冰。

春天酒价初增。羡玉椀、香浮竹叶澄。恰臣犹未醉，还能一斗，君如不惜，更给三升。

馋更思羹，饥还索饼，琐琐应教小妇憎。聊相戏，想欲眠时候，娇困腾腾。
归有日喜作
陈造（宋代）

夜灯晨饭棘围重，槛束飞猱鹤在笼。
敢效骚人悲迫阨，只防举在诮冬烘。
抟风定有庄鹏化，得隽从知冀马空。
明日还家压新酒，菊登金蕊拒霜红。
书事十首
刘克庄（宋代）

天堑犹艰限臭夷，江边蚌鷸久相持。
昔珠帘阁俱清野，今琵琶亭亦浚池。
户万八千封作麽，计三十六走安之。
平生师慕尧夫者，老去无端也皱眉。
和运使舍人观潮 其二
范仲淹（宋代）

把酒问东溟，潮从何代生。宁非天吐纳，长逐月亏盈。

暴怒中秋天，雄豪半夜声。堂堂云阵合，屹屹雪山行。

海面雷霆聚，江心瀑布横。巨防连地震，群楫望风迎。

踊若蛟龙斗，奔如雨雹惊。来知千古信，回见百川平。

破浪功难敌，驱山力可并。伍胥神不泯，凭此发威名。
送陆歙州傪
韩愈（唐代）

我衣之华兮，我佩之光。陆君之去兮，谁与翱翔。

敛此大惠兮，施于一州。今其去矣，胡不为留。

我作此诗，歌于远道。无疾其驱，天子有诏。
陆东海谯山集诗
江淹（南北朝）

杳杳长役思。
思来使情浓。
恒忌光氛度。
藉蕙望春红。
青莎被海月。
朱华冒水松。
轻风暧长岳。
雄虹赫远峯。
日暮崦嵫谷。
参差彩云重。
永愿白沙渚。
游衍遂相从。
丹山有琴瑟。
不为忧伤容。
李尧卿挽词
楼钥（宋代）

里社久相从，知君阴有功。
救人多药喜，持论耻雷同。
素业诸郎在，浮生一梦空。
凄凉宋清传，健笔愧河东。
东阳夜怪诗（胃藏瓠题旧业诗）
佚名（唐代）

鸟鼠是家川，周王昔猎贤。一从离子卯，应见海桑田。
摸鱼儿 九日登姑苏台
卢祖皋（宋代）

怪西风、晓来敧帽，年华还是重九。天机衮衮山新瘦，客子情怀谁剖。

微雨后。更雁带边寒，袅袅欺罗袖。慵荷倦柳。悄不似黄花，田田照眼，风味尽如旧。

登临地，寂寞崇台最久。阑干几度搔首。翻云覆雨无穷事，流水斜阳知否。

吟未就。但衰草荒烟，商略愁时候。闲愁浪有。总输与渊明，东篱醉舞，身世付杯酒。
与步易过石佛看宋大夫画山水
崔鶠（宋代）

霜落石林江气清，隔江犹见暮山横。
个中只欠崔夫子，满帽秋风信马行。
偈颂六十五首
释普济（宋代）

一天星斗大家看，独有渠侬见处偏。
打失眼晴拈得口，至今脚下墨漫漫。
和夏宪副止庵赋陈粹之冷庵赤壁图歌
罗伦（明代）

赤壁一万丈，不为浮云裘。峥嵘苏长公，豪气盖九州。

东华尘土涴汗脚，摩弄云海浮虚舟。山高月小自今古，小人虫蛆，君子龙虎。

东风赤壁一炬红，千载曹刘两丘土。我耳不欲闻，何客吹洞箫。

山林杳冥，鸟兽悲号，风尘澒洞。欲拔腰间倚天剑，陆剸蛇豕，水斩鲛鲸。

手挟南溟鹏，足蹑飞云履。仰天发长笑，自把太虚拟。

转眼五百年，冷庵好画止庵赋。江西二妙世间无，倒腔翻作苏仙图。

横江孤鹤梦若醒，人间轩冕真泥涂。
有所思二首
曹勋（宋代）

有所思兮天一涯，彼美人兮安得知。
江皋送日下洲渚，心遥目断征鸿飞。
兰嗟蕙怨芳草歇，春归犹见霏霏雪。
文姬著破去时衣，寂寞愁看汉家月。
南箕北斗苦相望，绵绵此恨无时绝。
邱克庄敞云楼
成廷圭（元代）

君家楼外云如海，五色轮囷扫不开。每就月明檐下宿，更随秋色座中来。

琼台夜鹤迷踪迹，玉女春衣费剪裁。看汝乘将朝帝所，举头西北是蓬莱。
戏题湖上
常建（唐代）

湖上老人坐矶头，湖里桃花水却流。
竹竿袅袅波无际，不知何者吞吾钩。
访成真观有感
吕诚（元代）

暮年重访成真观，不见秋云竹外楼。枸杞经春皆化犬，朱藤历岁总如虬。

种桃道士凭虚去，采若骚人汗漫游。见说蓬莱又清浅，拟将黄鹤问丹丘。
闻剡人望回
陈著（宋代）

跋涉山程往又还，老怀不是爱游山。
为闻父老勤相送，立满溪头几日閒。
行住坐卧三十二颂
释印肃（宋代）

生老病死苦相煎，唯我能知速弃捐。
十二明中常念佛，闻师一举耳无边。
偶成十八韵
王跂（明代）

石显方含宪，匡衡实要枢。
甘陈功屡抑，堪猛眷终诛。
奏固阴司草，阿新浪结徒。
祸胎成唯诺，国柄博睢盱。
日月宁无照，风云亦有衢。
大横芒已耀，小畜血仍孚。
巾褐无遗壑，旌蒲更满途。
一开钩党禁，复录矢忠儒。
喜簿初矜宠，哀郎竟戮谀。
降娄门莠烂，渴蜺井桐枯。
红朽群窥指，高明魅啸呼。
登墙负子险，据地刎喉愚。
受爵一方怨，辞权万指孤。
真人疑冠玉，假鬼诋匏壶。
子羽何嫌面，维摩好施须。
悲歌终日夜，乐酒且须臾。
门下谁弹铗，闺中孰窃符？蔡雍倘相识，定为一长吁。
唐封泰山乐章 其二
张说（唐代）

亿上帝，临下庭。骑日月，陪列星。嘉视信，大糦馨。澹神心，醉皇灵。
宫词 其四十八
周彦质（宋代）

燕子安巢近上阳，惯听深殿理丝簧。伊州入破喧轰闹，不废呢喃语画梁。
湖州歌九十八首 其八十四
汪元量（宋代）

三宫寝室异香飘，貂鼠氈帘锦绣标。
花毯褥裀三万件，织金凤被八千条。
得京中书
林希逸（宋代）

故心人在贻书及，秃鬓翁惭信道痴。千卷一琴甘隐矣，五穷三揖喜延之。

空山剩拟藏书去，好景祇愁得句迟。倚杖看云陶处士，乐夫天命又何疑。
送史馆齐学士知荆南唐相映之孙有权文公行修国史制书在
刘敞（宋代）

间代唐丞相，当时太史公。白麻存旧物，青简见遗风。

鸣玉蓬丘峻，专城楚泽雄。由来稽古力，肯效一经穷。
禅寂院三首 其一
游少游（宋代）

簿书丛里匆匆过，小白长红总自芳。独到远村浑不恶，绿阴深处野花香。
和平父寄道光法师
王安石（宋代）

欲见道人非一朝，杖藜无路到青霄。
千岩万壑排风雨，想对桐炉柏子烧。
和吴冲卿江邻几二学士王景彝舍人秋兴
梅尧臣（宋代）

我谓蓬瀛客，清切不畏炎。
及观秋兴篇，无远此穷间。
乃知天地大，节候无忧嫌。
寒不为富减，暑不为贫添。
向者遭蒸炊，靡不同炮燖。
西风吹雨至，凉气何纤纤。
霈然沃万物，不更毕宿占。
纨扇捉苦倦，盘冰得仍厌。
蝇痴驱又来，蚊嚵喙犹尖。
絺衣不复浃，醅醪压初甜。
客有憎壁蝎。客有困靴襜。
一以磔为喜，一以嬾自谦。
唯有螭头人，朝立宫殿檐。
盛夸楼观高，又极星斗瞻。
予惭异群公，归意如陶潜。
自念菊将坼，复思禾可鎌。
舂禾作酿熟，独邀影与蟾。
此乐虽易有，彼荣安得兼。
寒夜坐月示草衣二首 其二
吴敬梓（清代）

忽念朱居士，耽吟夜撚髭。篆烟萦画障，漏水咽铜蠡。

蠹木虫何苦，钻窗蜂太痴。何当一樽酒，斟酌月明时。
入荆江
刘敞（宋代）

此江自岷山，浩瀚浮西极。中为三峡束，壅阏气愤激。

崩腾得平地，千里怒未息。虽投洞庭阔，争道犹逼窄。

触岸皆倒流，势兼万牛力。浑黄不可鉴，咫尺瞢玄白。

颇似昆崙流，泄源下积石。逶迤屡屈折，九曲乃大直。

始信枉渚歌，至今犹悽恻。中流忽沙沸，惨惨半江黑。

俄顷成丘陵，方舟渡安得。坤仪理专静，何故辄损益。

多异真穷乡，所逢岂中国。墨生忍黔突，孔子不暖席。

贤圣亦远游，吾宁倦行役。
戏题陈晦叔经略秀斋
胡铨（宋代）

天宇脩眉浮太华，晚晴浓绿新如画。何似文君蹙远山，秀色可如清更雅。

人知泼黛青孱颜，共喜眉宇脩弯环。不知是中石蕴玉，遂能发彩惊尘寰。

美人美人隔秋水，娟娟静淑金闺里。其人如玉德满身，笑杀西湖比西子。

杜陵破帽随金鞍，心醉归来空掩关。不须更问许玉斧，二十四山如髻鬟。
近买山范湾自营藏地与亡弟草塘君及外家墓茔
薛嵎（宋代）

敢慕昔贤居旷达，分甘吟骨寄山阿。
刘伶常备随身锸，陶令曾为自挽歌。
未必浮生於此悟，算来忙处为人多。
北邙原上堪回首，莫枉心情用太过。
闻伯庸再安抚泾原
刘敞（宋代）

西师又失律，将帅各颠覆。流血丹川原，积尸委山谷。

咄嗟仁寿域，短夭生理促。王命有不行，国威为之衄。

鄙夫无忧责，感慨祗恸哭。况闻哀痛诏，辍食想颇牧。

朝廷足名卿，多垒各含辱。谋议宜深长，疮痍待湔浴。

使乎非常任，天子意所属。百万气未苏，吾民且局缩。

贤人勤功名，报国忍劳笃。往者博望侯，昔时来君叔。

再三持汉节，白发走川陆。岂不久憔悴，事业光简牍。

关河据上游，郡国同心腹。征膳向五年，强宗亦单独。

君乘赤轮车，一一询比屋。唐虞升平风，惆怅难再沐。
上广东漕使黄郎中
曾丰（宋代）

维春泄泄，维阳之气，
维和之至。
武溪深 其二
刘敞（宋代）

武溪之山兮，高下而相乘。卑不可越兮，危不可凭。
尤延之侍郎屡求作遂初堂诗诗未成延之去国因
陆游（宋代）

印何累累绶若若，只堪人看公何乐。
忽然捩柁开布颿，慰满平何一丘壑。
遂初筑堂今几时，年年说归真得归。
异书名刻堆满屋，久伸欲起遭书围。
舍之出游公岂误，绿发朱颜已非故；请将勋业付诸郎，身践当年遂初赋。
寿史石泉二首
吴泳（宋代）

胸次玻瓈湛不摇，高风炯炯揭冰条。
昆墟已泻南轩派，蜀贡犹冰北斗杓。
问学有源天一水，文章无尽海门潮。
三滩五渡多人物，难得公家月指标。
示慧开禅师颂二首
吴潜（宋代）

手中拍板袖中槌，赢得逢场弄一回。
寄语无门开道者，挑包便好出山来。
早行
李弥逊（宋代）

飞鸣屋上鸟，入我梦中听。
迟明月方昃，平晓风更静。
游云四山幕，止水万象镜。
身如走空尘，南北了不定。
次韵常元明见寄三首 其二
周紫芝（宋代）

已分功名哙等高，平生谁问六花包。千头愿种封侯橘，三脊仍花缩酒茅。

乱后诗囊成长物，梦中惊胆落飞髇。我非执戟明光客，知有何人肯见嘲。
题望云图为越人作
胡奎（元代）

湛湛越江水胡不，一洗九曲之离肠。英英越山云胡不，化为五色之衣裳。

儿今食禄天一方，隔江望云如太行。中流一苇信可航，父兮母兮不得将。

春风红药花正好，不如阶下宜男草。堂中之人长寿考，此图端比陈情表。
题张曦颜两花图──玉梨
范成大（宋代）

雪薄冰轻不耐春，雨中愁绪月中真。
莫教梦作云忌去，留伴昭阳第一人。
送畏斋何监簿添倅解替东归
徐元杰（宋代）

春风行李万篇诗，明月归舟几片碑。
千载岫云佳话柄，两年怀片淡生涯。
已闻北阙飞丹诏，早趁南薰度赤墀。
历历口开天下事，直声元是九重知。
句
欧阳鈇（宋代）

扰扰征人相顾语，萧萧落木不胜秋。
破屋
高翥（宋代）

破屋三间书五车，一翁醉发老沙沙。
萧墙甚窄难栽竹，草地虽沙不种花。
井浅自能供日用，楼高谁怕被云遮。
过门人间何人住，题扇桥西百姓家。
禁城雪霁望西山
蒋山卿（明代）

积雪带回岭，素华丽高阙。
玉掌对嵯峨，珠栊共鲜洁。
振风向林杪，哀鸟下城堞。
徘徊英英云，掩映纤纤月。
幽赏虑自澄，旷望情弥惬。
虽异梁园游，行吟良未辍。
罗浮杂咏 其八
张穆（明代）

石榻寂不寐，松风鸣夜弦。三更山月晓，蟾影覆人眠。
正月初四后十余日病嗽不能出杂书十首
方回（元代）

有马可代步，无马徒步行。
有酒醉亦佳，无酒神思清。
客楼卧病中，日夜唯雨声。
此病尚可起，当可雨复晴。
气尽死期至，岂容强求生。
九日登临安东城楼望昆明抚时感事赋长短句
孙清元（清代）

菊酒不忍酌，步至东城闉。城头楼最高，上与天为邻。

经始自洪武，及今五百春。借问檐前好风日，几见连屋累栋烧成薪。

我昨初客沪水滨，乱余逢节欣饮醇。迩来又重九，胡乃四塞皆烽烟。

行省不决战抚策，坐令边吏愁逡巡。巡方使者文绝伦，郡侯意气干青云。

手长斧柯短，醉胆空轮囷。座中复有二三客，谈诗说剑俱清新，凭栏我独望慈亲。

边云惨澹心氛氲，此楼虽高何足云。点窜欧阳诗，俯仰泪沾巾。

昆池已不见，况乃城中人。
上立斋先生十首以有官居鼎鼐无宅起楼台为韵 其七
戴炳（宋代）

多金建华屋，一堂容百客。立斋有厅事，不觉旋马窄。

僻于萧相居，隘甚晏子宅。鬼神瞰高明，吉祥止虚白。
龟潭
张孝祥（宋代）

浯溪见渠文字古，龟潭有此竹石幽。王孙卖药城市去，江雨过时余独游。
久不得刘九书因题寄之
陈藻（宋代）

刘郎踪迹若为疎，蟹井山前似里闾。
少小麻风今半愈，长成项疾喜全除。
丰年谁与尝新稻，吉日因知仄旧庐。
何事别君才百里，可堪终岁断来书。
清畏轩
郑伯熊（宋代）

树蕙馀百亩，艺兰当路岐。清风一披拂，香气无不之。

纫为楚累佩，辱我幽靓姿。小草生涧底，雨露无恩私。

不入儿女玩，岁晚得自持。所以古君子，清德畏人知。
莺啼序 登北固楼感事再和文英
郑文焯（清代）

西风又闻鹤唳，动秋声在水。海东日、照满津亭，浪花飞作云蕊。

戍笳引、楼船暝合，荒谯夜火城乌坠。叹南游孤旅，沧波久断归思。

关塞音书，数驰急羽，感新愁帝子。笑仙术、空说乘槎，采芝人久未至。

莽中原、貔貅万帐，问何日、龙旗东指。且衔杯，狂嗅茱萸，醉来何意。

登临罢酒，北顾仓皇，念枕戈不寐。霜月悄、几回起舞，到此惊见，第一江山，费人清泪。

神京杳杳，非烟非雾，鸡声残梦催哀角，搅回肠、一夜成憔悴。

冥鸿自远，重携倦客扁舟，汎愁镜波天里。

燐燐野烧，逼射甘泉，照万松失翠。暂小觅、林亭同憩。

侧帽行吟，老柳祠荒，乱鸦飞起。金焦两点，檐牙浮碧，空梁归尽辽海燕，绕危阑、休向曛黄倚。

伤心大树飘零，更恋遗弓，恨题满纸。
逢灵道士
护国（唐代）

浮丘山上见黄冠，松柏森森登古坛。一茎青竹以为杖，

数颗仙桃仍未餐。长安市里仍卖卜，武陵溪畔每烧丹。

缩地往来无定所，花源到处路漫漫。
明发黄土龛过高路
杨万里（宋代）

又过峥嵘两峡间，也无溪水也无田。岭云放脚寒垂地，山麦掀髯翠拂天。

碧玉屏风吹不倒，青绫步障买无钱。诗人富贵非人世，犹自凄凉意惘然。
秋霖
周密（宋代）

久客惊秋老，愁闻积日霖。巷泥妨马足，庭草聚蛩声。

俸薄欲饥死，诗清太瘦生。未能忘禄养，作赋愧閒情。
和刁推官蓼花二首
苏颂（宋代）

烟雨寒塘外，萧条广隰中。
花逢秋至盛，人爱水边红。
碎缬排霜叶，纤蕤拂露丛。
尊罍不见赏，留得伴溪翁。
庭草 其二
王令（宋代）

平时已多病，春至更蹉跎。恶土种花少，东风生草多。

客愁浑寄泪，野思不堪歌。独有诗心在，时时一自哦。
峤屿春潮
高柄（明代）

瀛洲见海色，潮来如风雨。初日照寒涛，春声在孤屿。

飞帆落镜中，望入桃花去。
除夜
陈与义（宋代）

畴昔追欢事，如今病不能。
等闲生白发，耐久是青灯。
海内春还满，江南砚不冰。
题诗饯残岁，钟鼓报晨兴。
夜闻浣花江声甚壮
陆游（宋代）

浣江之东当筰桥，奔流啮桥桥为摇。
分洪初疑两蛟舞，触石散作千珠跳。
壮声每挟雷雨横，巨势潜借鼋鼍骄。
梦回闻之坐太息，铁衣何日东征辽？衔枚度碛沙飒飒，盘槊断陇风萧萧。
不然投檄径归去，短篷卧听钱塘潮。
臞庵
孙觌（宋代）

落日催行客，马上振短策。触途眉见赤，堕俗眼生白。

安知青林中，有此江上宅。决眦破天藏，荡胸纳空光。

一奁注寒晶，表里洞八窗。风水自吐吞，喷云忽满江。

臞翁目如电，坐阅东海变。酒酣跨赤鲤，谒帝通明殿。

霓裳月中闻，罗袜波上见。垂老寄渔商，家风在潇湘。

虚舟自不系，倦鸟宁复翔。一榻如见容，拄杖挂钵囊。
秋怀 其四
汪莘（宋代）

北渚风生禾叶秋，洞庭波起夕阳收。楚人临水为谁立，帝子隔烟相对愁。
夜集田卿宅
贾岛（唐代）

朗咏高斋下，如将古调弹。
翻鸿向桂水，来雪渡桑干。
滴滴玉漏曙，翛翛竹籁残。
曩年曾宿此，亦值五陵寒。
八咏警戒 其三
吴处厚（宋代）

国法须遵守，金科尽诏条。一毫如有犯，三尺不相饶。

岂肯容奸黠，何须恃贵骄。自然逢吉庆，神理亦昭昭。
菩提小轩骤雨晚晴
周紫芝（宋代）

杭颍雌雄本自殊，淡妆浓抺是吴姝。满倾涨玉千钟酒，来看镕银百顷湖。

白鸟去边山泼黛，绿蒲疏处雨跳珠。不知能事王摩诘，貌得西山落照无。
忆旧游 又题酒边花外词
杨芳灿（清代）

记回阑斗洒，小阁吞花，同款青尊。倚遍红红曲，认春衣零落，犹带香痕。

回首六桥烟柳，浓绿已巢莺。消受年华，几番吟醉，惆怅前尘。

家邻。湖畔路、忆筵上横箫，歌罢囊笙。水榭潇潇雨，只画帘香暗，怕近黄昏。

重省三生旧事，幽句惯题裙。尽刻意伤春，小桃树底深闭门。
句
苏易简（宋代）

暇须半卷天香散。
求茶戏丘公美
李廌（宋代）

公美方自灵隐来，面上灰土衣尘埃。
自言夜借僧榻眠，白日买酒不惜钱。
半月等得头水茶，欲求善价先还家。
君不见边孝先，瞌睡昼多眠，
点茶追清兴，诚与真性便，
闻君结交素奇伟，朋友须求无逆意。
苟惠上品一斤来，庶全见利而思义
寒夜
陆游（宋代）

小隐谢城市，新寒寻褐袍。
秋灯依壁暗，夜雨夹风豪。
俗自随时异，身宁与世鏖。
残年更何事，持蟹酌松醪。
黄花
王安石（宋代）

四月扬州芍药多，先时为别苦风波。
还家忽忽惊秋色，独见黄花出短莎。
银河咏
孔平仲（宋代）

江湖有客卧孤城，每见银河眼亦明。万里长风吹不断，一番微雨洗尤清。

星辰白石参差乱，云气飞梁倏忽生。牛女东西波浪隔，夜寒天阔不胜情。
浴日亭步苏长公韵
庞嵩（明代）

万里苍茫一色天，凭空亭榭俯前湾。龙光晓荡扶桑树，蜃气氤连越国山。

捧日未衰归老志，惜阴虚负少年颜。长绳早系羲和驭，勿待挥戈暮霭间。
九日登安溪凤山
陈宓（宋代）

凤凰天上远来翔，好看连天碧玉条。
不学无才空老大，逢辰有客尽英豪。
痴人台峻争驰马，我辈身轻一似猱。
笑倚西风倾菊酒，醉归稳跨贯山鳌。
池上对月五首
刘克庄（宋代）

方士诳三郎，蟾宫事涉茫。
至尊宜夕月，安敢问霓裳。
水调歌头 致仕得请
徐经孙（宋代）

客问矩山老，何事得优游。追数平生出处，为客赋歌头。

三十五时侥幸，四十三年仕宦，七十□归休。顶踵皆君赐，天地德难酬。

书数册，棋两局，酒三瓯。此是日中受用，谁劣又谁优。

寒则拥炉曝背，暖则寻花问柳，乘兴狎沙鸥。知足又知止，客亦许之不。
离紫溪驿
陈渊（宋代）

小风吹面雨廉纤，轻薄衣裳懒更添。一线离情裁不断，暮云将过粤山尖。
献中书韩舍人
李中（五代）

丹墀朝退后，静院即冥搜。尽日卷帘坐，前峰当槛秋。

烹茶留野客，展画看沧洲。见说东林夜，寻常秉烛游。
过百泉新庄留题便去
王太岳（清代）

半生奔走穷南北，四海无家著归客。欲寻丘壑聊放情，来买百门泉上宅。

药畦竹町喜粗具，白水苍葭更闲僻。映帘芳草看罗生，绕砌流泉分细脉。

北山郁郁屏障开，云气漠漠穿窗来。阴厓冒雨采石发，仄径步月循兰陔。

素琴书卷此堪托，故乡何必黄金台。几时拂衣来濯足，高枕一任年光催。
画髑髅檐人我檐者求颂
释普宁（宋代）

自从尘劫至于今，执著无明人我心。
蓦忽眼睛俱突出，乾坤大地孰知音。
登钟山下峰望诗
虞骞（南北朝）

冠者五六人，携手岩之际。散意百仞端，极目千里睇。

叠岫乍昏明，浮云时卷闭。遥看野树短，远望樵人细。
宿净慈寺
曹应枢（清代）

返照入林扉，小憩前山寺。岩际生佛光，竹间闻猿唳。

静卧松林风，悠然会琴意。残经白马来，漶灭数行字。

优钵散幽芳，伽陵发清吹。夜色澹无影，四山惟月气。

道心苦未深，时与白云生。虚光盈吾襟，了了此初地。

明朝下山去，境过情无异。
王安之朝议蛙乐轩
范纯仁（宋代）

群响本无异，悲欢由感怀。蛙鸣得其所，人乐与之偕。

既泯物我念，宁烦丝竹谐。谁能同此适，应亦少朋侪。
金陵望汉江
李白（唐代）

汉江回万里，派作九龙盘。
横溃豁中国，崔嵬飞迅湍。
六帝沦亡后，三吴不足观。
我君混区宇，垂拱众流安。
今日任公子，沧浪罢钓竿。
大观祀社稷九首
佚名（隋代）

坤元生物，公里相宣。
蠲兹祀事，美报致虔。
清酤芬如，灵坛岿然。
酌尊奠觞，神其格焉。
颂古二十首
释了一（宋代）

南泉特地指瓶，隐峰便来泻水。
两人自不识羞，掘地深埋自己。
永城使风
卢象（唐代）

长风起秋色，细雨含落晖。夕鸟向林去，晚帆相逐飞。

虫声出乱草，水气薄行衣。一别故乡道，悠悠今始归。
蕲口道中三首 其三
王令（宋代）

维舟溯江流，人力与水争。回视东下人，恍如御风行。

谁能倒长江，奔泻暂西倾。聊用快客意，何惮鱼龙惊。
山阴道中
薛镛（清代）

清浅溪环百雉城，碧琉璃界倍空明。眼真云水光中洗，人自山阴道上行。

修竹便娟疑欲笑，乱峰稠叠不知名。鉴湖无恙兰亭在，可许诛茅过一生。
护驾泉
王奕（元代）

岳泉匹练落云间，万折东流不得闲。
驾到源头犹且护，如何护不到崖山。
和刘对与顾龙山探梅四首
刘宰（宋代）

费尽铅华总失真，色香清绝两无邻。
待渠经始和羹了，乞与无边草木春。
九月二十七日夜大风雨顿凉偶作
孙应时（宋代）

五更风雨洗骄阳，满耳秋声撼我休。
梦里忽知身化羽，觉来新免汗翻浆。
可怜团扇辞人去，便有寒虫事夜长。
老大寺暗时节惯，可参随世作炎凉。
还邓觉民诗卷
孙嵩（宋代）

南山竹机笛，北山桐可琴。
得如听松风，中有太古音。
颂石头和尚草庵歌
释印肃（宋代）

基址坚牢以为最，百亿轮锤击不开。
定慧圆明非我所，方知达磨不曾来。
慈云老人
李正民（宋代）

白足苍颜老行全，曾随逐客海南边。愿将一滴曹溪水，救取城中劫火然。
张烈士行
孙文川（清代）

不破一甲折一矢，数十贼魁同日死。贼自杀贼谁所使，死不忘日一烈士。

烈士少孤气峥嵘，弱冠胶庠已有声。往年长沙贼攻急，曾参筹笔撄危城。

功成身退名不居，先人金陵有敝庐。冒雪冲风返故里，转身贼来如捣虚。

城陷人思脱虎口，烈士摇头独否否。公等行矣了一身，我愚欲展回天手。

诡作书吏冀贼容，密封细字达军中。元戎读罢手加额，谓此上策吾当从。

长发毵毵小袖衣，出城入城贼不知。军门立谈定大计，约期内应迎王师。

大事垂成谋竟泄，可怜壮士空相结。毒刑备受命如丝，且竭吾忠用吾舌。

纵不能斫妖鸟头，盍剪羽翼无使留。纵不能制猛虎命，盍断爪牙无使横。

瞋目大呼认不讳，同谋尚有老兄弟。指引某某皆其尤，贼怒切齿惊夺气。

果然同类自相戕，烈士亦死神扬扬。传闻慷慨捐躯处，云惨风凄小教场。

吁嗟乎！金陵节烈俱捐生，烈士铁中之铮铮。一息仅存尚报国，临危不乱尤难能。

他日褒忠恤典大书烈士名，江宁府学廪生张继庚。
酬乐天赴江州路上见寄三首
元稹（唐代）

昔在京城心，今在吴楚末。千山道路险，万里音尘阔。

天上参与商，地上胡与越。终天升沉异，满地网罗设。

心有无眹环，肠有无绳结。有结解不开，有环寻不歇。

山岳移可尽，江海塞可绝。离恨若空虚，穷年思不彻。

生莫强相同，相同会相别。

襄阳大堤绕，我向堤前住。烛随花艳来，骑送朝云去。

万竿高庙竹，三月徐亭树。我昔忆君时，君今怀我处。

有身有离别，无地无岐路。风尘同古今，人世劳新故。

人亦有相爱，我尔殊众人。朝朝宁不食，日日愿见君。

一日不得见，愁肠坐氛氲。如何远相失，各作万里云。

云高风苦多，会合难遽因。天上犹有碍，何况地上身。
答刘学士
舒雅（宋代）

往岁别京畿，栖山与众违。
君心似松柏，雁足寄珠玑。
学道情难笃，烧丹力尚微。
云中鸡犬在，只候主人归。
送李芳生还白下
陈衎（明代）

娘嬛古洞旧藏名，岂但诗文独主盟。
莫令杜鹃愁邵子，姑从蝴蝶梦庄生。
窗寒流水芦风切，门响邻庄竹雪轻。
若上星台占列宿，何时楚豫落欃枪。
慈相寄居同院何子感寒仆已似安何尚未出似闻
王洋（宋代）

分僧半坐小僧圆，世故犹寻未子缘。
小大不同俱示病，穷通有命只听天。
愁看药裹推难去，愿见乍醪骋不前。
比若扶头却因酒，甘言苦口定谁贤。
游长安诸寺联句。平康坊菩萨寺。书事联句
段成式（唐代）

悉为无事者，任被俗流憎。 ——郑符

客异干时客，僧非出院僧。 ——段成式

远闻疏牖磬，晓辨密龛灯。 ——张希复

步触珠幡响，吟窥钵水澄。 ——郑符

句饶方外趣，游惬社中朋。 ——段成式

静里已驯鸽，斋中亦好鹰。 ——张希复

金涂笔是褧，彩溜纸非缯。 ——升上人

锡杖已克锻，田衣从怀塍。 ——段成式

占床暂一胁，卷箔赖长肱。 ——张希复

佛日初开照，魔天破几层。 ——段成式

咒中陈秘计，论处正先登。 ——张希复

勇带绽针石，危防丘井藤。 ——升上人
十闰诗 其三 闰上巳
成鹫（清代）

采兰人散后，折柬又相招。老去仍添闰，江边更弄潮。

韨除尘欲尽，枕漱兴偏饶。难得长如此，留春慰寂寥。
满庭芳（代乡老众宾报劝）
史浩（宋代）

玉阙朝回，沙堤烟晓，碧幢光动军容。虎符熊轼，行指七闽中。假道吾乡我里，挥金事、思蹑前踪。倾怀处，萤窗雪案，犹说昔年同。

相看，俱老大，襟期道义，不为王公。念儿时聚戏，念已成翁。取借玉壶美酒，还为寿、金盏翻红。仍频祝，中书二纪，寰海振淳风。
照镜
王建（唐代）

终日自缠绕，此身无适缘。万愁生旅夜，百病凑衰年。

少睡憎明屋，慵行待暖天。痒头梳有虱，风耳炙闻蝉。

摇白方多错，回金法不全。家贫何所恋，时在老僧边。
白云洞口号 其二
叶春及（明代）

古洞何年辟，长留宿白云。江山千里尽，风雨半天闻。

芝术堪时往，壶觞到夜分。依依乘月去，猿鹤惜离群。
奉和添酒中六咏。酒龙
皮日休（唐代）

铜为蚴蟉鳞，铸作鱙qT角。吐处百里雷，泻时千丈壑。

初疑潜苑囿，忽似拏寥廓。遂使铜雀台，香消野花落。
舟中昼枕二首 其二
林光（明代）

白雨跳珠正满江，初秋一枕得新凉。不知峡内西来水，尽日东流有底忙。
墨梅四首
张嵲（宋代）

生憎丹粉累幽姿，故着轻煤写瘦枝。
还似故园江上影，半笼烟月在疏篱。
西溪永兴寺看绿萼梅有怀
钱谦益（清代）

略彴缘溪一径斜，寒梅偏占老僧家。共怜祭酒风流在，未惜看花道路赊。

绕树繁英团小阁，回舟玉雪漾晴沙。道人未醒罗浮梦，正忆新妆萼绿华。
走笔和曾无逸掌故约观玉照堂梅诗六首 其四
张镃（宋代）

才晴便是看花时，自看何如与客期。亦有数篇花下句，苦无风味怕人知。
夜集锦夫同本贞限韵
何景明（明代）

万里同乡友，飘零叹此逢。江山饶涕泪，岁月老形容。

风散城边角，云传海上烽。中原尚格斗，未可问云松。
寄谢毛宪
赵抃（宋代）

去赣八千里，于今十二年。无缘久东浙，有命再西川。

吏散庭空讼，僧高寺欲禅。老来思旧治，尤喜获佳篇。
和历阳李簿见寄
王之道（宋代）

短鬓纷垂白，衰颜悴带黄。
多寒冬更甚，少睡夜能长。
旧学长荒废，新知感爱忘。
何时一樽酒，谈咏带江乡。
都门春尽
王浩（清代）

欲办香茅成小宇，渐看杂树发芳条。市楼尽日风吹客，江国今年翠齧桥。

高马大车衢路隘，香灯茗碗梦魂遥。相逢莫作等閒坐，快意由来矜一朝。
扫花游（春雪）
吴文英（宋代）

水云共色，渐断岸飞花，雨声初峭。步帷素袅。想玉人误惜，章台春老。岫敛愁蛾，半洗铅华未晓。舣轻棹。似山阴夜晴，乘兴初到。

心事春缥缈。记遍地梨花，弄月斜照。旧时斗草。恨凌波路钥，小庭深窈。冻涩琼箫，渐入东风郢调。暖回早。醉西园、乱红休扫。
送贡士刘勉学还龙川
涂瑞（明代）

何处凉风吹客袂，都门忽动故乡愁。罗浮北望八千里，庾岭南还一叶舟。

傍水人家连古驿，隔江渔父照沧洲。明年八月银河路，应拟乘槎问斗牛。
肃武亲王墓大松歌
黄安涛（清代）

苍虬力拗千霄势，却走横枝塞空际。惊涛倾泻万壑风，浓荫周遮百弓地。

梢长叶密骨干重，架木盘盘四围捧。白日阴森苔磴寒，行人下马神先竦。

一株最巨当墓门，五株拱揖如弟昆。冰霜不改古时色，雨露自沐先朝恩。

九泉蟠曲根如铁，琥珀斑斑凝汗血。龙鳞怒裂虬髯张，想见当年熊雄杰。

维王手挈千熊罴，佐命入关开帝墓。扫除流寇奠秦蜀，战功赫奕垂丰碑。

箕尾归天留毅魄，宗盟世笃同磐石。殡宫宰木郁葱葱，一派滋培关国脉。
冒雪访灵皋留饮话旧 其一
成文昭（清代）

过江访名流，长衢硙春雪。荦确双屐鸣，洒裘见飘撇。

芜城记识君，怀抱为君竭。淮阴复判袂，离怀剧纷折。

日月忽不居，三年忧惙惙。鱼素一再通，慰寄亦更迭。

岁寒一寸心，相期无作辍。我泛楚江来，相思肠百结。

今日叩君门，拜君谢久别。隔牖竹风惊，排檐冰溜咽。

围炉话一镫，佳吐霏如屑。桐城戴褐夫，笔如剑砥锷。

洒洒千万言，才大罔羁缚。怀宁刘古塘，五字妙绰约。

陶镕汉魏间，峻洁不苶弱。君常评两君，爱其态磅礴。

无意附时贤，有眼到古作。充其笔所至，直欲无空阔。

鲰生抱痂癖，枯吟穷錾凿。摛辞乏精英，冥搜滞糟粕。

自顾意不强，足供人嗢噱。君独谓不然，试学二子学。

胡不读《离骚》，二百再咀嚼。排奡入贴妥，纤艳归淡泊。

我初不子欺，子无宿我诺。
五日东宫赐酒肴
任希夷（宋代）

重来六泛菖蒲酒，储禁黄封岁岁攽。
遥想三宫天上宴，肯分馀沥到人间。
晨起马上口占
胡宿（宋代）

马过津桥外，城临金斗傍。
早霜浓著瓦，落月半衔墙。
暗水澄寒底，初霞漏晓光。
疏钟林下寺，烟景正苍凉。
游黄岚坑
吴与弼（明代）

桃李薰太和，晴光烂如许。宁知明日花，不有宵来雨。

芳原纵游衍，呼童供笑语。徘徊绿萝峰，怅望清溪溆。

皞皞固同胞，熙熙尽吾与。悟彼静者心，乐此动时趣。

烟村归去迟，瞑色迷云墅。
次韵王待制游东坡留题十一绝
喻良能（宋代）

吞舟尺泽岂能容，此地谁知著卧龙。
当日春风生笔底，至今山色十分浓。
晓发飞乌，晨霞满天，少顷大雨。吴谚云"朝
范成大（宋代）

朝霞不出门，暮霞行千里。
今晨日未出，晓气散如绮。
心疑雨再日，眼转云四起。
我岂知天道，吴农谚云尔。
古来占滂沱，说者类恢诡
飞云走群羊，停云俗三稀。
月当天毕宿，风自少女起。
烂石烧成香，汗础润如洗。
逐妇鸠能拙，穴居狸有智。
蜉蝣强知时，蜥蜴与闻计。
垤鸣东山鹳，堂审南柯蚁。
或加阴石鞭，或议阳门闭。
或云逢庚变，或自换甲始。
行鹅与象龙，聚讼非一理。
不如老农谚，响应捷如鬼。
哦诗敢夸博，聊用醒午睡。
【正宫】端正好_高隐访知音
薛昂夫（元代）

高隐
访知音习酬和，也不问名利如何。不贪不爱随缘过，把世事都参破。
【滚绣球】叹光阴疾似梭，想人生能几何，转回头百年已过，急回首两鬓斑皤。花阴转眼那，日光弹指过，送了些干峥嵘且贪呆货，有两句古语您自评跋。相随故友年年少，郊外新坟岁岁多，一枕南柯。
【倘秀才】日落西山衔着烈火，月出东云托着玉钵，似这般东去西来怎奈何？金乌疾如箭，玉兔似撺梭，自心中定夺。
【滚绣球】则不如种山田一二亩，栽桑麻数百棵，驱家人使牛耕播，住几间无忧愁草苫庄坡。一朝苗稼锄，趁时将黍豆割，养春蚕桑叶忙锉，着山妻上布织梭。秃厮姑紧紧的将绵花纺，村伴姐慌将麻线搓，一弄儿农器家活。
【倘秀才】闲时节疏林外磁瓯瓦钵，盛摘下些生桃硬果，晚趁斜阳景物多。听水声流浪远，观山色岭嵯峨，与俺那庄农每会合。
【滚绣球】听张瞥古唱会词，看村哥打会讹，挺王留讪牙闲嗑，李大公信口开合，赵牛表躧会橇，史牛斤嘲会歌，强沙三舞一会曲破。俺这里虽无那玉液金波，瓦盆中浊酒连糟饮，桌儿上生瓜带梗割，直吃的乐乐酡酡。
【倘秀才】果然你无酒时浑醅再醱，无按酒时摘几个生茄儿来酱抹，真吃的烂醉如泥尽意呵。举头山隐隐，掴手笑呵呵，倒大来快活
【赛鸿秋】我若是醉时节笑引着儿孙和，醉时节麦场上闲独磨，醉时节六轴上乔衙坐，醉时节巴棚下和衣儿卧。酒醒觉来时，直睡到参儿锉，不听的五更钟人马街前过。
【耍孩儿】收成黍豆盈仓垛，经年不缺半合。收耕罢织足衣食，将柴门紧紧扃合。早晨间豆粥吃三碗，收晚来齑汤做一锅，暖炕上和衣卧。守着俺山妻稚子，喂养些牛畜驴骡。
【四煞】到春来绿依依柳吐烟，红馥馥桃喷火，粉蝶儿来往穿花过。黄莺出谷寻新柳，紫燕归巢觅旧窝。时雨降天公贺，庆新春齐敲社鼓，赛牛王共击铜锣。
【三煞】到夏来玩池塘十里长，赏荷花百步阔，青铺翠盖穿红破。虽无那彩船画舫游池沼，也有那短棹渔舟泛浅波。故友来相贺，绕溪边鲜鱼旋买，沿村务沽酒频酌。
【二煞】到秋来碧天雁几行，黄花儿开数朵，满川红叶似胭脂抹。青山隐隐连巅岭，绿水潺潺泛浅波。鲜藕莲根锉，团脐蟹味欺着锦鲤，嫩黄鸡胜似肥鹅。
【一煞】到冬来朔风遍地刮，彤云密布合，纷纷雪片钱来大。须臾云汉飘白蕊，咫尺空中舞玉蛾。冬景堪酬和，草庵前寒梅雪压，短窗边瘦影频磨。
【尾声】四时景物佳，放形骸堪正可。我比你少忧愁省烦恼无灾祸，到大来无是无非快活煞我！
闺怨
小庭幽，重门静，东风软膏雨初晴。猛听的卖花声过天街应，惊谢芙蓉兴。
【幺篇】残红妆点青苔径，又一番春色飘零。游丝心绪柳花情，还似郎无定。
【倘秀才】南浦道送春行，多应是抛弃了欢娱，奔逐利名。千古恨短长亭，欲留恋难能。四眸相顾两心同，信佳人薄命。
【滚绣球】王吉玎的掂折玉簪，扑冬的井坠银瓶，分开鸾镜。生来几曾理会害甚么相思病？怎捱这从此后冷清清的光景？别酒慵斟，离歌倦听，俺车儿去也，他上马登程。向晚归来愁闷增，闪的人来孤另。
【三错煞】金杯空冷落了樽前兴，锦瑟闲生疏了月下声。欲寄音书，空织回文锦字成。奈远水遥山隔万层，鱼雁也难凭。
【二错煞】料忧愁一日加了十等，想茶饭三停里减了二停。白日犹闲，怕到黄昏睡卧不宁。则我这泪点儿安排下半枯井，也滴不到天明。
【煞尾】团团黄篆焚金鼎，夜夜浓薰暖翠屏，偏今宵是怎生？乍别离不惯经，睡不安卧不宁，分外春寒被儿冷。
和御史韦大夫喜霁之作
褚亮（唐代）

晴天度旅雁，斜影照残虹。野净馀烟尽，山明远色同。

沙平寒水落，叶脆晚枝空。白简光朝幰，彤驺出禁中。

息驾游兰坂，雕文折桂丛。无因轻羽扇，徒自仰仁风。
咏史八首·其六
左思（魏晋）

荆轲饮燕市，酒酣气益震。
哀歌和渐离，谓若傍无人。
虽无壮士和，与世亦殊伦。
高眄邈四海，豪右何足陈。
贵者虽自贵，视之若埃尘。
贱者虽自贱，重之若千钧。
效退之青青水中蒲 其五
王令（宋代）

双双水中凫，食饱不出水。灵凤来何时，鸿鹄志万里。
宛转曲
王建（唐代）

宛宛转转胜上纱，红红绿绿苑中花。
纷纷泊泊夜飞鸦，寂寂寞寞离人家。
□李文昭不遇
张弼（明代）

桃径参差曲到门，半湾流水欲成村。主人何处空诗案，花扑晴帘护暖云。
书解大绅作其兄墓铭哀诗后 其一
杨士奇（明代）

少年兄弟同金榜，一日声名四海闻。更赐同归侍亲老，全家稽首戴天恩。
秦碑一纸并古诗呈王梅溪太守
梁安世（唐代）

公生博物好奇古，劝我搜求秦望碑。我来稽阴且三载，梦寐绝顶云俱驰。

事非近代问父老，鼻祖已来犹不知。或云其山多虎狼，渊湫罅井蟠蛟螭。

魍魉木客忌人到，阴霾贼雾迷羊歧。樵夫悬磴惧失势，一落万丈谁能支。

吾意此如钟乳穴，民昔畏扰相诪欺。曩时山东之罘石，磅砰入海无津涯。

固知秦人游戏馀，非民之利宁一时。暇日登临云门寺，僧曰若耶溪上奇。

山曰何山势最峻，丹鹤夜宿天孙枝。南望天台西钱唐，下视峰岫如群儿。

李斯篆书真刻本，昔人避乱此见之。裹粮遂偕墨工往，扳崖贯木如鹿麋。

举觞酹酒山之神，千古呵护烦神司。销铄仅存三尺许，龟趺就凿山石为。

剜苔剔藓随手剥，面节背角摧霜皮。老龙脱甲蛇解蜕，铺纸拭墨漫披离。

收藏入袖恍若失，遐想往昔还嗟咨。我闻太古功德盛，铺写不尽乾坤仪。

诗书纸上自不朽，金石还有磨灭期。秦皇不慕仁义业，直谓尧舜犹瑕疵。

焚书欲盖前代美，宁闻伏生传有颐。后生不废丞相书，歌颂虽在皆浮辞。

惜哉此纸无一画，欲记存亡人应嗤。他年好事继追访，姑愿首尾观吾诗。
送秦祠监还蜀二首
洪咨夔（宋代）

蜀产班行几，分符又去之。
气完吞落日，心定发凉飔。
蝇虎攫何壮，蜗牛升更痴。
见几能许早，别思渺江蓠。
和洁堂见寿十章
马廷鸾（宋代）

琅琅金薤篇，慰此暮年癯。
诵我徵咎赋，夸君摘句图。
菩提树坐月
梁民相（明代）

坛树郁苍苍，坛前月似霜。随风闻飒沓，坐石弄辉光。

明镜观心净，青莲听漏长。欲知烦暑尽，兹地本清凉。
南海
曹松（唐代）

倾腾界汉沃诸蛮，立望何如画此看。
无地不同方觉远，共天无别始知宽。
文魮隔雾朝含碧，老蚌凌波夜吐丹。
万状千形皆得意，长鲸独自转身难。
问龚深之疾往复 其三
彭汝砺（宋代）

丈室宽閒独病身，一经反覆足怡神。漫从方外论空色，笑与人间共贱贫。

菊有细花浮楚醴，鱼无圆鲫煮吴莼。初凉愿与厌厌饮，预判荒荒月满巾。
经馆娃宫
于濆（唐代）

馆娃宫畔顾，国变生娇妒。勾践胆未尝，夫差心已误。

吴亡甘已矣，越胜今何处。当时二国君，一种江边墓。
眼儿媚·杨柳丝丝弄轻柔
王雱（宋代）

杨柳丝丝弄轻柔，烟缕织成愁。海棠未雨，梨花先雪，一半春休。
海今往事难重省，归梦绕秦楼。相思只在，丁香枝上，豆蔻梢头。
大蜀皇帝潜龙日述圣德诗五首 其五
贯休（唐代）

丈夫勋业正乾坤，麟凤龟龙尽在门。西伯最怜耕让畔，曹参空爱酒盈樽。

心慈为受金仙嘱，发白缘酬玉砌恩。从此于门转高大，可怜子子与孙孙。
清平乐
郝湘娥（清代）

帘钩双控。时有熏风送。恼杀禽声宛转弄。惊破午窗残梦。

分明声幸回家。醒来依旧天涯。且莫轻抛珊枕，再从梦里寻他。
颂古三十首 其三
释怀深（宋代）

移身换步老天衣，不惜眉毛月个知。今日若明当日事，江南日暖鹧鸪啼。
九日偶怀寄左省张起居
郑谷（唐代）

令节争欢我独闲，荒台尽日向晴山。浑无酒泛金英菊，

漫道官趋玉笋班。深愧青莎迎野步，不堪红叶照衰颜。

羡君官重多吟兴，醉带南陂落照还。
重游钓台 其一
王十朋（宋代）

三年两溯钓滩涛，来往何曾补一毫。圣主雅恢光武量，微臣当遂子陵高。
饶德操营中客世与渊才友善有诗送之予偶读想见其为人时闻已薙发出家矣因次其韵
释德洪（宋代）

吾闻彼上人，不惰不精进。观其吐词气，人品极爽俊。

迩来效丹霞，裂冠铲须鬓。高才固难容，世议久迫窘。

想于龙象群，眉宇发奇韵。渊才干国器，美若兵厨酝。

平生至孝节，初不愧虞舜。相逢大梁城，连榻尽底蕴。

如开衡岳云，仰此摩天峻。此诗为渠作，崖略见笔阵。

把玩立东风，料峭应花信。明窗小字临，握管腕不运。

爱君透真境，迈往无顾徇。脱身索寞滨，洗我岑寂愤。

掉头一长哦，语卒意未尽。
琐窗寒·玉兰
吴文英（宋代）

绀缕堆云，清腮润玉，汜人初见。蛮腥未洗，海客一怀凄惋。渺征槎、去乘阆风，占香上国幽心展。□遗芳掩色，真恣凝澹，返魂骚畹。
一盼。千金换。又笑伴鸱夷，共归吴苑。离烟恨水，梦杳南天秋晚。比来时、瘦肌更销，冷薰沁骨悲乡远。最伤情、送客咸阳，佩结西风怨。
周瑜墓
王佐（汝学）（明代）

挥毫欲写周公瑾，江左谁当不世雄。料敌未烦玄德虑，运筹常与仲谋同。

吴人醉在醇醪里，汉贼魂沉燥荻中。今日巴丘一坯土，尚应千载赏英风。
塞上秋怀
寇准（宋代）

未识穷边苦，今游信有之。
秋林残照后，关路独行时。
碛迥风长急，天寒雁度迟。
离心已无赖，更听戍楼鼙。
寄莱州太守赵圭玉
刘崧（元代）

忆在兵曹三四年，君留东署我西偏。
检书清夜燃官烛，沽酒常西数俸钱。
借马独行缘送客，闻鸡相唤去朝天。
论交亦有胡兼许，此日天涯各惘然。
竟陵梦野亭在子城西南角一目而尽云梦之野最
张耒（宋代）

高甍巨桷压城闉，平视如将七泽吞。
几度春光招宋玉，碧阑干外独消魂。
花山寺
方信孺（宋代）

万花春老正红酣，不是丛林优钵昙。
山下女郎来问讯，未饶萱草解宜男。
武帝
徐钧（宋代）

上袭篡攘三世业，下承丕祚本无功。
平吴获竟男戎虑，不悟荒淫有女戎。
登大雷岸与妹书
鲍照（南北朝）

吾自发寒雨，全行日少，加秋潦浩汗，山溪猥至，渡泝无边，险径浩历，栈石星饭，结荷水宿，旅客贫辛，波路壮阔，始以今日食时，仅及大雷。涂登千里，日逾十晨，严霜惨节，悲风断肌，去亲为客，如何如何！

向因涉顿，凭观川陆；遨神清渚，流睇方曛；东顾五州之隔，西眺九派之分；窥地门之绝景，望天际之孤云。长图大念，隐心者久矣。

南则积山万状，负气争高，含霞饮景，参差代雄，淩跨长陇，前后相属，带天有匝，横地无穷；东则砥原远隰，亡端靡际，寒蓬夕卷，古树云平，旋风四起，思鸟群归，静听无闻，极视不见。北则陂池潜演，湖脉通连，苎蒿攸积，菰芦所繁，栖波之鸟，水化之虫，智吞愚，强捕小，号噪惊聒，纷乎其中；西则回江永指，长波天合，滔滔何穷，漫漫安竭？创古迄今，舳舻相接。思尽波涛，悲满潭壑。烟归八表，终为野尘。而是注集，长写不测，修灵浩荡，知其何故哉？

西南望庐山，又特惊异。基压江潮，峰与辰汉相接。上常积云霞，雕锦缛。若华夕曜，岩泽气通，传明散彩，赫似绛天。左右青霭，表里紫霄。从岭而上，气尽金光，半山以下，纯为黛色。信可以神居帝郊，镇控湘汉者也。

若潀洞所积，溪壑所射，鼓怒之所豗击，涌澓之所宕涤，则上穷荻浦，下至狶洲；南薄燕𠂢，北极雷淀，削长埤短，可数百里。其中腾波触天，高浪灌日，吞吐百川，写泄万壑。轻烟不流，华鼎振涾。弱草朱靡，洪涟陇蹙。散涣长惊，电透箭疾。穹溘崩聚，坻飞岭复。回沫冠山，奔涛空谷。碪石为之摧碎，碕岸为之䪠落。仰视大火，俯听波声、愁魄胁息，心惊慓矣！

至于繁化殊育，诡质怪章，则有江鹅、海鸭、鱼鲛、水虎之类，豚首、象鼻、芒须、针尾之族，石蟹、土蚌、燕箕、雀蛤之俦，折甲、曲牙、逆鳞、返舌之属。掩沙涨，被草渚，浴雨排风，吹涝弄翮。

夕景欲沈，晓雾将合，孤鹤寒啸，浩鸿远吟，樵苏一叹，舟子再泣。诚足悲忧，不可说也。风吹雷飙，夜戒前路。下弦内外，望达所届。

寒暑难适，汝专自慎，夙夜戒护，勿我为念。恐欲知之，聊书所睹。临涂草蹙，辞意不周。
咏云
姚合（唐代）

霭霭纷纷不可穷，戛笙歌处尽随龙。来依银汉一千里，

归傍巫随十二峰。呈瑞每闻开丽色，避风仍见挂乔松。

怜君翠染双蝉鬓，镜里朝朝近玉容。
送顾侠君南归
王鸿绪（清代）

黄金台下骅骝去，尘世谁知相马经。击筑痛浮燕市白，钓竿归指莫釐青。

凤毛共许传灵运，龙尾何妨属管宁。应有珠玑干气象，选楼高傍少微星。